L-istrumenti finanzjarji operati taħt il-Programm għall-Kompetittività tal-Intrapriżi u l-Intrapriżi Żgħar u Medji laħqu l-interess tal-intermedjarji finanzjarji fl-UE u fil-pajjiżi mhux tal-UE li qegħdin jipparteċipaw fil-programm, speċjalment għall-Faċilità ta’ Garanzija ta’ Self. Fl-aħħar tal-2017, il-Fond Ewropew tal-Investiment iffirma 87 ftehim għal garanziji ta’ self għal volum totali ta’ EUR 859 miljun, li 72 ftehim minnhom kienu appoġġati mill-Fond Ewropew għall-Investimenti Strateġiċi. B’dawn il-ftehimiet, aktar minn 275 000 intrapriża żgħar u medji diġà rċevew aktar minn EUR 12,8-il biljun ta’ finanzjament sal-aħħar ta’ Diċembru 2017. L-iskema ta’ finanzjament tal-programm għandha effett ta’ ingranaġġ għoli billi ddawwar EUR 1 mill-baġit tal-UE fi EUR 30 ta’ finanzjament għall-intrapriżi żgħar u medji.

Is-sinteżi tal-evalwazzjonijiet ex post tal-Iżvilupp Rurali 2007-2013 qed tiġi finalizzata58. Din l-evalwazzjoni tibni fuq l-evalwazzjonijiet imwettqa mill-Istati Membri. Is-sejbiet preliminari mis-sinteżi tal-evalwazzjonijiet ex post tal-Programmi tal-Iżvilupp Rurali 2007-2013 juru li l-programmi pprovdew effetti pożittivi fuq it-titjib tal-kompetittività u l-ambjent. Madankollu, l-effettività tal-miżuri relatati mal-kwalità tal-ħajja u d-diversifikazzjoni tal-attivitajiet kienet imxekkla min-nuqqas ta’ prijoritizzazzjoni u baġit.

Il-kwalità tal-films ukoll kisbet rikonoxximent internazzjonali. Pereżempju, fil-Festival tal-Films ta’ Cannes, “The Square” rebaħ il-Palme d’Or, filwaqt li fl-Oscars “Call me by your name” rebaħ il-premju għall-aħjar xeneġġjatura adattata. Skont l-evalwazzjoni ta’ nofs it-terminu, l-impatt ta’ MEDIA jista’ jissaħħaħ aktar permezz ta’ kollaborazzjoni u flessibbiltà akbar fl-iskemi ta’ appoġġ, kif ukoll fokus fuq l-espansjoni tal-industrija awdjoviżiva.

453 552 tifel u tifla u żagħżugħ u żagħżugħa refuġjati u mill-komunità ospitanti kisbu aċċess imtejjeb għal edukazzjoni ta’ kwalità, protezzjoni, u appoġġ psikosoċjali. Inbnew u ġew rinnovati 253 skola u faċilitajiet edukattivi. 28 520 żagħżugħ u żagħżugħa refuġjati u mill-komunità ospitanti qed jiksbu aċċess għall-edukazzjoni għolja u avvanzata u Għat-taħriġ vokazzjonali, fosthom 4 437 borża ta’ studju kompluti u 6 126 taħriġ fil-lingwa. Tjieb l-aċċess għall-kura tas-saħħa ta’ emerġenza ta’ kwalità u għall-kura tal-omm u tat-tfal għar-refuġjati Sirjani u għall-komunitajiet ospitanti: 209 000 benefiċjarju vulnerabbli jirċievu kura medika u mediċini essenzjali. 462 491 refuġjat u membri tal-komunitajiet ospitanti jtejbu l-awtodipendenza ekonomika u l-għajxien tagħhom permezz ta’ taħriġ vokazzjonali, taħriġ dwar l-impjegabbiltà u dwar il-ħiliet, appoġġ lill-intrapriżi żgħar u medji u aċċess għas-suq tax-xogħol.

Fl-2017, il-Libja baqgħet il-pajjiż prinċipali tat-tluq lejn l-Italja. Bi tweġiba għal dan, ir-ritmu ta’ implimentazzjoni tat-tieqa tat-Tramuntana tal-Afrika tal-Fond Fiduċjarju tal-UE għall-Afrika żdied b’mod konsiderevoli bi tmien programmi ġodda approvati għal ammont totali ta’ EUR 232,5 miljun, kif ukoll programm trasversali għal EUR 8,6 miljun.



Il-Fond ta’ Garanzija Esterna

L-operazzonijiet ta’ self koperti mill-Fond ta’ Garanzija Esterna jirrigwardaw tliet strumenti differenti: il-mandat ta’ self estern, li jibbenefika minn garanzija mill-baġit tal-UE għall-Bank Ewropew tal-Investiment; self estern tal-Euratom; u s-self ta' assistenza makrofinanzjarja tal-UE lill-pajjiżi terzi. Il-Fond huwa allokat mill-baġit tal-UE u jrid jinżamm f’ċertu perċentwal (ir-rata mmirata attwalment hija ta’ 9 %) tal-ammont pendenti tas-self u l-garanziji garantiti.

L-għan tal-Mandat ta’ Self Estern tal-Bank Ewropew tal-Investiment huwa li jappoġġa lill-intrapriżi żgħar u medji fil-pajjiżi terzi mmirati, li jsaħħaħ l-iżvilupp tal-infrastruttura soċjali u ekonomika, u li jappoġġa proġetti relatati mat-tibdil fil-klima. Il-kopertura tal-garanzija tal-UE tippermetti lill-Bank Ewropew tal-Investiment li jwettaq operazzjonijiet barra mill-Unjoni filwaqt li tillimita l-iskopertura tiegħu għar-riskju u b’hekk tippreserva l-affidabbiltà kreditizja tiegħu. Fl-2017, ġew iffirmati proġetti għal ammont totali ta’ EUR 3,95 biljun, li EUR 2,3 biljun minnhom huma għal proġetti tas-settur privat diretti għar-reżiljenza ekonomika fuq perjodu fit-tul tar-refuġjati, tal-migranti, tal-komunitajiet ospitanti u ta’ tranżitu u tal-komunitajiet tal-oriġini.

L-evalwazzjoni ta’ nofs it-terminu tal-garanzija Ewropea għall-Mandat ta’ Self Estern tal-Bank Ewropew tal-Investiment95 li twettqet fl-2016, sabet li l-operazzjonijiet kollha mnedija taħt il-Mandat ta’ Self Estern mill-bidu tiegħu f’Lulju 2014, huma allinjati b’mod sħiħ mal-għanijiet ta’ livell għoli stabbiliti fid-Deċiżjoni dwar il-Mandat ta’ Self Estern. Hija sabet ukoll li l-għanijiet infushom huma allinjati mal-Għanijiet ta’ Żvilupp Sostenibbli u li l-Mandat ta’ Self Estern appoġġa l-aġenda tal-UE għall-politika esterna, billi wera flessibbiltà u reattività suffiċjenti għal sfidi ġeopolitiċi ġodda kif muri mill-każijiet tas-Sirja, l-Ukrajna (il-kriżi Ukrena), l-Eġittu u l-Marokk (ir-Rebbiegħa Għarbija) u l-Ġordan (il-kriżi tar-refuġjati). Barra minn hekk, l-evalwazzjoni kkonkludiet li l-Mandat ta’ Self Estern ikkontribwixxa b’mod sostanzjali għall-objettivi tal-UE relatati mat-tibdil fil-klima, speċjalment f’termini ta’ mitigazzjoni tat-tibdil fil-klima.

L-operazzjonijiet tal-Mandat ta’ Self Estern ippermettew l-iffrankar ta’ madwar 1,35 tunnellata metrika ta’ ekwivalenti tas-CO2 fis-sena ta’ emissjonijiet ta’ gassijiet serra permezz tal-operazzjonijiet iffirmati bejn Lulju 2014 u Diċembru 2015.

L-Assistenza Makrofinanzjarja kisbet prominenza dejjem akbar fost l-għodod esterni tal-UE.

Mill-2014, diġà ġew żborżati madwar EUR 3,66 biljun u ġew impenjati EUR 500 miljun oħra li huma mistennija li jiġu żborżati bejn l-2018 u l-2019.

L-UE tista’ tinkoraġġixxi aġġustamenti ekonomiċi speċifiċi f’pajjiżi ġeografikament qrib tal-UE li jkunu għaddejjin minn diffikultajiet serji fil-bilanċ tal-pagamenti u għalhekk jirċievu appoġġ mill-Fond Monetarju Internazzjonali.

Matul l-2017, tlestew tliet operazzjonijiet ta’ self tal-Assistenza Makrofinanzjarja: il-Georgja II (EUR 46 miljun), it-Tuneżija I (EUR 300 miljun) u l-Ukrajna III (EUR 1,2 biljun). Żewġ operazzjonijiet ta’ Assistenza Makrofinanzjarja, adottati mill-koleġiżlaturi fl-2016, għadhom ma ġewx implimentati b’mod sħiħ: il-Ġordan II (EUR 200 miljun) u t-Tuneżija II (EUR 500 miljun). Operazzjoni ta’ Assistenza Makrofinanzjarja adottata fl-2017 għad trid tiġi żborżata: il-Moldova (EUR 100 miljun).

Ir-rapporti ta’ evalwazzjoni speċifiċi għall-pajjiż dwar l-Assistenza Makrofinanzjarja96 sa issa jikkonkludu li l-operazzjonijiet ta’ Assistenza Makrofinanzjarja kkontribwew għall-istabbiliment mill-ġdid tal-istabbiltà makroekonomika u biex ireġġgħu lura s-sitwazzjoni finanzjarja esterna tal-pajjiżi benefiċjarji f’perkors sostenibbli, filwaqt li appoġġaw l-aġġustamenti ekonomiċi u r-riformi strutturali fuq perjodu ta’ żmien medju permezz tal-kondizzjonalità.

Madankollu, minħabba l-ispeċifiċitajiet tagħha, l-Assistenza Makrofinanzjarja ma tistax tintrabat direttament ma’ outputs identifikabbli, u għalhekk huwa diffiċli biex jiġu valutati l-kisbiet ekonomiċi konkreti tagħha